คณะกรรมการตรวจสอบการกระทำที่ก่อให้เกิดความเสียหายแก่รัฐ

คณะกรรมการตรวจสอบการกระทำที่ก่อให้เกิดความเสียหายแก่รัฐ (ชื่อย่อ คตส.) เป็นคณะกรรมการตรวจสอบทรัพย์สิน ในเรื่องที่ได้กระทำการให้รัฐเสียหายเฉพาะรัฐบาล พ.ต.ท.ทักษิณ ชินวัตรเท่านั้น ตั้งขึ้นตาม ประกาศคณะปฏิรูปการปกครองในระบอบประชาธิปไตย อันมีพระมหากษัตริย์ทรงเป็นประมุข ฉบับที่ 30  ลงวันที่ 30 กันยายน พ.ศ. 2549 ประกอบด้วย- นายนาม ยิ้มแย้ม ประธานกรรมการตรวจสอบ- นายแก้วสรร อติโพธิ เลขานุการคณะกรรมการตรวจสอบ- นายสัก กอแสงเรือง โฆษกคณะกรรมการตรวจสอบ- นายกล้านรงค์ จันทิก- คุณหญิงจารุวรรณ เมณฑกา- นายจิรนิติ หะวานนท์- นายบรรเจิด สิงคะเนติ- นายวิโรจน์ เลาหะพันธุ์- นายสวัสดิ์ โชติพานิช (ลาออก)- นางเสาวนีย์ อัศวโรจน์- นายอุดม เฟื่องฟุ้ง- นายอำนวย ธันธรา

**บทบาทและอำนาจหน้าที่**
อำนาจหน้าที่ของ คตส.เป็นไปตาม ประกาศ คปค.ฉบับที่ 30 โดยเฉพาะข้อ 9 ได้บัญญัติว่า
ในกรณีที่คณะกรรมการตรวจสอบมีมติว่าผู้ดำรงตำแหน่งทางการเมืองหรือบุคคลใดกระทำความผิดต่อตำแหน่งหน้าที่ หรือทุจริต หรือร่ำรวยผิดปกติ ให้ส่งรายงานเอกสารหลักฐานพร้อมทั้งความเห็นไปยังอัยการสูงสุด เพื่อให้อัยการสูงสุดดำเนินการต่อไปตามพระราชบัญญัติประกอบรัฐธรรมนูญว่าด้วยการป้องกันและปราบปรามทุจริตแห่งชาติ พ.ศ. 2542 และพระราชบัญญัติประกอบรัฐธรรมนูญว่าด้วยวิธีพิจารณาคดีอาญาผู้ดำรงตำแหน่งทางการเมือง พ.ศ. 2542 โดยให้ถือว่ามติของคณะกรรมการตรวจสอบเป็นมติของคณะกรรมการป้องกันและปราบปรามการทุจริต
ในกรณีที่อัยการสูงสุดมีความเห็นแตกต่างแต่คณะกรรมการตรวจสอบมีความเห็นยืนยันความเห็นเดิม ให้คณะกรรมการตรวจสอบมีอำนาจดำเนินการให้มีการยื่นคำร้องต่อศาลฎีกาแผนกคดีอาญาของผู้ดำรงตำแหน่งทางการเมือง หรือศาลที่มีเขตอำนาจพิจารณาพิพากษาคดีแล้วแต่กรณี

**คณะกรรมการชุดเดิม**
คณะกรรมการตรวจสอบการกระทำที่ก่อให้เกิดความเสียหายแก่รัฐ ตามประกาศ คปค. ฉบับที่ 30 เป็นคณะกรรมการชุดใหม่ที่ตั้งขึ้นทดแทน คณะกรรมการตรวจสอบทรัพย์สิน ที่มีอำนาจตรวจสอบการดำเนินงานหรือโครงการต่างๆ ที่ได้รับอนุมัติ หรือเห็นชอบโดยบุคคลในคณะรัฐมนตรี หรือคณะรัฐมนตรีที่พ้นจากตำแหน่ง โดยผลการปฏิรูปการปกครอง ซึ่งตั้งขึ้นตามประกาศ คปค. ฉบับที่ 23  ลงวันที่ 24 กันยายน พ.ศ. 2549 โดยมีการแก้ไขอำนาจหน้าที่ หน่วยงานรองรับ ให้รัดกุมยิ่งขึ้น โดยขยายอำนาจหน้าที่ให้ครอบคลุมถึงความผิดอันเกิดจากการหลีกเลี่ยงกฎหมายภาษีอากร ซึ่งทำให้เกิดความเสียหายแก่รัฐ และตัดรายชื่อกรรมการที่ถูกวิพากษ์วิจารณ์ ว่ามีความใกล้ชิดกับรัฐบาล พ.ต.ท.ทักษิณ ชินวัตรออกไป 
คณะกรรมการชุดเดิมที่มีนายสวัสดิ์ โชติพานิช เป็นประธาน ประกอบด้วย- นายสวัสดิ์ โชติพานิช เป็นประธานกรรมการ- ผู้ว่าการสำนักงานการตรวจเงินแผ่นดิน - คือ คุณหญิงจารุวรรณ เมณฑกา- อัยการสูงสุด - คือ นายพชร ยุติธรรมดำรง- เลขาธิการคณะกรรมการป้องกันและปราบปรามการทุจริตแห่งชาติ - คือ นายปานเทพ กล้าณรงค์ราญ- เลขาธิการคณะกรรมการป้องกันและปราบปรามการฟอกเงิน - คือ พลตำรวจตรี พีรพันธุ์ เปรมภูติ- เจ้ากรมพระธรรมนูญ - คือ พลเอก อัฎฐพร เจริญพานิช- ผู้ว่าการธนาคารแห่งประเทศไทย - คือ หม่อมราชวงศ์ปรีดิยาธร เทวกุล- เลขาธิการสำนักงานคณะกรรมการกำกับหลักทรัพย์และตลาดหลักทรัพย์ - คือ นายธีระชัย ภูวนาถนรานุบาล

**การรับปริญญาดุษฎีบัณฑิตกิตติมศักดิ์**
ในวันที่ 14 ธันวาคม พ.ศ. 2551 ทางสภามหาวิทยาลัยรังสิตได้มีมติมอบปริญญาดุษฎีบัณฑิตกิตติมศักดิ์ สาขาวิชาผู้นำทางสังคม ธุรกิจและการเมือง ให้แก่คณะกรรมการตรวจสอบการกระทำที่ก่อให้เกิดความเสียหายแก่รัฐทั้งหมด โดยได้รับปริญญานี้พร้อมกับ นายเรืองไกร ลีกิจวัฒนะ สมาชิกวุฒิสภาแบบสรรหา และนายวีระ สมความคิด นักเคลื่อนไหวทางการเมืองภาคประชาชนด้วย

**อ้างอิง**
 The Bangkok Post,  New Thaksin charges, June 16, 2008.

**แหล่งข้อมูลอื่น**
  ประกาศคณะปฏิรูปการปกครองในระบอบประชาธิปไตย อันมีพระมหากษัตริย์ทรงเป็นประมุข ฉบับที่ 30 (ภาษาอังกฤษ). AsianLii. สืบค้นเมื่อ 29-12-2552.
หมวดหมู่:องค์กรอิสระ
คตส.